Пейо Яворов
Овчарска песен

chitanka.info

Свърнах стадо, либе Радо,

снощи на полето

и полегнах, час подремнах,

съних зло проклето:

уж са били теб годили

за Радой съседа,

теб годили, мен сватили

с мъка сърцееда.

Скочих: болно, неповолно,

трепна ми сърцето;

кръст направих и оставих

стадо сред полето…

Късни нощи, а пък още

свещ у вас гореше;

твоя радост, моя жалост —

кой ви госта беше?!

Издание:

П. К. Яворов, „Събрани съчинения в пет тома“, Български писател, С.1977–1979, под редакцията на К. Куюмджиев

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.